Document ID: 32014R0201

KOMISJONI RAKENDUSMÄÄRUS (EL) nr 201/2014,
3. märts 2014,
millega muudetakse määruse (EL) nr 37/2010 (mis käsitleb farmakoloogilisi toimeaineid ja nende liigitust loomsetes toiduainetes sisalduvate jääkide piirnormide järgi) lisa toimeaine tildipirosiini osas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 6. mai 2009. aasta määrust (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004, (1) eriti selle artiklit 14 koostoimes artikliga 17,
võttes arvesse Euroopa Ravimiameti arvamust, mille on sõnastanud veterinaarravimite komitee,
ning arvestades järgmist:
(1)
Euroopa Liidus toiduloomade veterinaarravimites või loomakasvatuses kasutatavates biotsiidides kasutamiseks ette nähtud farmakoloogiliste toimeainete jääkide piirnormid tuleb kehtestada kooskõlas määrusega (EÜ) nr 470/2009.
(2)
Farmakoloogilised toimeained ja nende liigitus loomsetes toiduainetes sisalduvate jääkide piirnormide järgi on sätestatud komisjoni määruse (EL) nr 37/2010 (2) lisas.
(3)
Määruse (EL) nr 759/2010 (3) lisa tabelis 1 on tildipirosiini ajutiselt (kuni 1. jaanuarini 2012) loetletud kui lubatud aine veiste, kitsede ja sigade lihaskoe, rasvkoe (sigade puhul naha ja rasvkoe), maksa ja neerude puhul juhul, kui tegemist ei ole loomadega, kellelt saadakse inimtoiduks ettenähtud piima. Kõnealuse lisa kohaselt ei kehti lihaskoe puhul jääkide piirnorm süstimiskohal, kus jääkide piirnorm võib olla kõrgem.
(4)
Esitati ja hinnati täiendavaid andmeid, mille alusel soovitas veterinaarravimite komitee, et tuleks kehtestada toimeaine tildipirosiini lõplikud jääkide piirnormid veiste, kitsede ja sigade lihaskoe, rasvkoe (sigade puhul loomulikes proportsioonides naha ja rasvkoe), maksa ja neerude puhul juhul, kui tegemist ei ole loomadega, kellelt saadakse inimtoiduks ettenähtud piima. Veterinaarravimite komitee läbivaadatud arvamuses, milles võeti arvesse, et nii komisjon kui ka jääke kontrollivad asutused leiavad, et jääkide kontrollimise teostatavuse tagamise huvides tuleks lihaskoe jaoks kehtestada ühtne jääkide piirnorm, ei soovitanud lihaskoe puhul erinevat jääkide piirnormi süstimiskohal (nagu ta oli seda teinud varasemates arvamustes).
(5)
Kooskõlas määruse (EÜ) nr 470/2009 artikliga 5 peab Euroopa Ravimiamet kaaluma võimalust kasutada teatavas toiduaines leiduva farmakoloogilise toimeaine suhtes kehtestatud jääkide piirnormi teise samalt loomaliigilt pärit toiduaine puhul või ühe või mitme liigi suhtes kehtestatud farmakoloogilise toimeaine jääkide piirnormi muude liikide puhul.
(6)
Veterinaarravimite komitee soovitas veiste puhul kehtiva tildipirosiini jääkide piirnormi ülekandmist kitsedele. Samuti leidis komitee, et selle toimeaine puhul ei saa toetada jääkide piirnormi ülekandmist muudele toiduloomadele.
(7)
Määruse (EL) nr 37/2010 lisa tabelis 1 tuleks seega muuta kannet tildipirosiini kohta, et kanda sinna farmakoloogilise toimeaine tildipirosiini lõplikud jääkide piirnormid veiste, kitsede ja sigade lihaskoe, rasvkoe (sigade puhul loomulikes proportsioonides naha ja rasvkoe), maksa ja neerude puhul. Tuleks välja jätta sätted, milles käsitletakse jääkide piirnormi lihaskoes süstimiskohal ja ajutisi jääkide piirnorme.
(8)
On asjakohane ette näha mõistlik ajavahemik, et asjaomased sidusrühmad saaksid võtta vajalikke meetmeid uute jääkide piirnormide järgimiseks.
(9)
Käesoleva määrusega ettenähtud meetmed on kooskõlas veterinaarravimite alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 37/2010 lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 3. maist 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 3. märts 2014

Labels: 0
3
17
6